 NA MAUREEN ONGALA POLISI mjini Kilifi wamemzuia Pasta Ezekiel Odero wa New Life Prayer Centre and Church kuandaa krusedi kwa mara ya pili, wakisema ni kutokana na sababu za kiusalama.  Kamanda wa Polisi Kilifi Kaskazini Kenneth Maina alikuwa amesema wiki jana kwamba wangemruhusu Pasta Ezekiel kuandaa krusedi wiki hii kuanzia Oktoba 4, 2023 hadi Jumapili, Oktoba 8, 2023. Hata hivyo, polisi wamechukua hatua tofauti ambapo asubuhi ya leo Alhamisi, wamemwandikia Ezekiel na kumwambia ombi lake lilikuwa limefutiliwa mbali kwa sababu za kiusalama. “Unajulishwa kwamba ombi lako la kufanya mkutano wa maombi/ krusedi limefutiliwa mbali kwa sababu za kiusalama. Mkutano wowote ukiendeshwa au watu kujumuika hapa itachukuliwa kuwa ni uvunjaji wa sheria,” ikasema sehemu ya barua hiyo. Bw Maina amesema alikuwa pia amemnakili wakili wa Pasta Ezekiel, Bw Danstan Omari barua hiyo. Pasta Ezekiel alikuwa ameanza maombi hayo jana Jumatano. Tangu Ijumaa, wafuasi wa kanisa lake walikuwa wamesambaza jumbe za kuwaalika waumini kuhudhuria krusedi hiyo. Mabango yalikuwa yamewekwa katika barabara za watumiaji wengi mjini Kilifi. Waumini ambao wameduwazwa na hatua hiyo wameonekana wakihangaika. Taifa Leo imezuru sehemu ya mkutano huo ikajionea. Muumini mmoja Bw Jackson Marashi kutoka Kilifi amesema lengo lake kuu lilikuwa ni kufanya maombi ili kusafisha nafsi kwa chakula cha kiroho. “Nia yetu kuu ilikuwa ni kuomba kisha tuende zetu nyumbani lakini polisi wamezima mkutano wetu,” amesema Bw Marashi. Muda mfupi baadaye basi la kanisa limefika kuwachukua. Nao polisi kutoka Ngerenya na kituo cha polisi cha Kilifi wameonekana wakishika doria na hata wakafunga barabara za kufika katika uwanja wenyewe. Mara ya kwanza walizima krusedi iliyofaa kufanyika katika shamba la Kwa Kenga Mupa kwenye makutano ya kwenda eneo la Basi katika barabara kuu ya Kilifi-Malindi kwa siku tano. Krusedi ingefanyika kuanzia Septemba 27, 2023, hadi Jumapili, Oktoba 1, 2023. Bw Maina alisema wakati huo kuwa hatua ya kumkataza Ezekiel kuendelea na ibada yake iliafikiwa kwani hakuwa amewafahamisha maafisa wa usalama kwa wakati unaofaa. “Kwa kawaida ni lazima tujulishwe ndani ya muda wa saa 72 lakini hakufanya hivyo,” akasema Bw Maina. Mkutano huo ulitarajiwa kuanza Jumatano wiki jana na ungemalizika Jumapili. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  